Die derde groep inwoners van die Kolonie was die veeboere in die binneland. Hulle het nie veel kontak met die buitewêreld gehad nie. Hulle was besig om die land vir hulself mak te maak in hulle voortdurende stryd teen die natuur, die Boesmans en die Kôsas. Hulle het die Engelse van die begin af as indringers beskou, wat hulle hul vryheid ontneem het.
Die Engelse het vir Frans Bresler weer as landdros in die drosdy van Graaff-Reinet geplaas. Goewerneur Macartney het hom oosgrens toe gestuur om die toestand daar te gaan ondersoek. Hy het vir John Barrow saam-gestuur om hom te help. John het oorgeloop van die grootste vooroordeel en minagting vir die grensboere. Hy het nie hulle taal verstaan nie. Volgens hom, kon hulle maklik met Chinese landbouers vervang word.